ลดภาษีดูดเงินนอกลงทุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ครม.หั่นเหลือ15%เวลา5ปี ดึงตั้งศูนย์จัดหาสินค้าในไทย
โพสต์ทูเดย์ — สมใจนักลงทุนนอก ครม.ลดภาษีนิติบุคคลลงเหลือ 15% เป็นเวลา 5 ปี ให้ต่างชาติที่จัดตั้งศูนย์กลางการจัดหาสินค้าในไทย
นายประดิษฐ์ ภัทรประสิทธิ์ รมช.คลัง เปิดเผยว่า ที่ประชุมคณะรัฐมนตรี (ครม.) มีมติเห็นชอบมาตรการสนับสนุนทางด้านภาษีสำหรับการจัดตั้งศูนย์กลางการจัดหาสินค้าเพื่อการผลิตระหว่างประเทศ (International Procurement Center : IPC) 
สาระสำคัญในการสนับสนุนประกอบด้วย ข้อหนึ่ง ลดอัตราภาษีเงินได้นิติบุคคลลงเหลือ 15% สำหรับกำไรสุทธิให้แก่ศูนย์กลางการจัดหาสินค้าเป็นเวลา 5 รอบระยะเวลาบัญชีต่อเนื่องกัน สำหรับรายได้จากการซื้อและขายสินค้านอกประเทศไทยให้แก่วิสาหกิจในเครือที่ตั้งในต่างประเทศ โดยสินค้าดังกล่าวมิได้ถูกนำเข้ามาในประเทศไทย (OutOut Transaction) รวมถึงรายได้จากการขายวัตถุดิบและชิ้นส่วนให้แก่วิสาหกิจในเครือ ประเภทโรงงานผลิตที่ตั้งอยู่นอกประเทศไทย (InOut Transaction)
ข้อสอง ลดอัตราภาษีเงินได้บุคคลธรรมดาให้กับคนต่างด้าวซึ่งเป็นผู้บริหารหรือผู้เชี่ยวชาญระดับสูงเหลือ 15% เป็นจำนวนไม่เกิน 3 คน เป็นเวลา 5 ปีต่อเนื่องกัน สำหรับเงินได้จากการจ้างแรงงานที่คนต่างด้าวได้รับจากการทำงานในศูนย์กลางการจัดหาสินค้าฯ รวมทั้งให้มีการยกเว้นภาษีเงินได้บุคคลธรรมดาสำหรับเงินได้จากการจ้างแรงงานที่คนต่างด้าวนั้นถูกส่งไปทำงานในต่างประเทศ ซึ่งการที่จะได้รับสิทธิประโยชน์ภาษีของคนต่างด้าวนี้ ศูนย์กลางการจัดหาสินค้าฯ จะต้องมีรายได้จากธุรกรรมที่ได้สิทธิประโยชน์ไม่น้อยกว่า 50% ของรายได้ที่ได้สิทธิประโยชน์รวมกับรายได้จากการขายวัตถุดิบและชิ้นส่วนให้แก่วิสาหกิจในเครือเพื่อการผลิตในประเทศ
นายประดิษฐ์ กล่าวว่า มาตรการ ภาษีชุดนี้จะช่วยสนับสนุนการประกอบธุรกรรมจัดซื้อวัตถุดิบและชิ้นส่วนเพื่อใช้ประกอบการผลิตสินค้าในกลุ่มบริษัท และส่งเสริมการลงทุนด้านการผลิตซึ่งจะเป็นการเสริมสร้างความแข็งแกร่งและความสามารถในการแข่งขันของประเทศ อันเป็นการต่อยอดมาตรการภาษีเพื่อสนับสนุนสำนัก งานปฏิบัติการภูมิภาค (ROH) ซึ่งมุ่งทางด้านการบริการ เพื่อให้ประเทศไทยเป็นศูนย์กลางทางการผลิตและการให้บริการของภูมิภาคอย่างครบวงจร
นายสาธิต รังคสิริ อธิบดีกรมสรรพากร กล่าวว่า การให้สิทธิประโยชน์แบบ OutOut จะไม่ทำให้รัฐสูญเสียรายได้ เนื่องจากเป็นธุรกรรมที่เกิดขึ้นนอกประเทศ ซึ่งปัจจุบันมีส่วนน้อยที่บันทึกบัญชีในประเทศไทย การลดอัตราภาษีเงินได้นิติบุคคลในครั้งนี้จะส่งเสริมให้มีการนำรายได้ในส่วนนี้มาบันทึกบัญชี ในประเทศไทยเพิ่มขึ้น
สำหรับการให้สิทธิประโยชน์แบบ InOut จะเป็นการส่งเสริมให้กลุ่มบริษัทในเครือในต่างประเทศใช้วัตถุดิบและชิ้นส่วนที่ผลิตขึ้นในประเทศไทย ซึ่งจะเป็นการส่งเสริมการส่งออกของประเทศ ทำให้ประเทศไทยเป็นศูนย์กลางการผลิตอย่างยั่งยืน และรัฐจะสามารถจัดเก็บภาษีได้เพิ่มขึ้นในระยะยาว